

**JAUNIMO REIKALŲ AGENTŪROS**

**DIREKTORIUS**

**ĮSAKYMAS**

**DĖL JAUNIMO DALYVAVIMO IR ATSTOVAVIMO STIPRINIMO PROJEKTŲ FINANSAVIMO 2026 METAIS ATRANKOS KONKURSO BŪDU NUOSTATŲ PATVIRTINIMO**

2025 m. d. Nr. 2V- (1.4 E)

Vilnius

Įgyvendindamas Nacionalinės jaunimo politikos 2023–2027 metų veiksmų plano, patvirtinto Lietuvos Respublikos socialinės apsaugos ir darbo ministro 2023 m. liepos 17 d. įsakymu Nr. A1-469 „Dėl Nacionalinės jaunimo politikos 2023–2027 metų veiksmų plano patvirtinimo“, IV skyriaus 1.1.3 papunktyje nurodytą priemonę bei atsižvelgdamas į Projektų administravimo taisykles, patvirtintas Lietuvos Respublikos socialinės apsaugos ir darbo ministro 2020 m. gruodžio 10 d. įsakymu Nr. A1-1259 „Dėl Projektų administravimo taisyklių patvirtinimo“ :

1. T v i r t i n u Jaunimo dalyvavimo ir atstovavimo stiprinimo projektų finansavimo 2026 metais atrankos konkurso būdu nuostatus (pridedama).

2.P a v e d u Jaunimo reikalų agentūros Nacionalinės jaunimo politikos skyriaus vyriausiajai specialistei teisės aktų ir šio įsakymo 1 punktu patvirtintų nuostatų nustatyta tvarka skelbti ir organizuoti Jaunimo dalyvavimo ir atstovavimo stiprinimo projektų finansavimo 2026 metais atranką konkurso būdu.

Direktorius Jonas Laniauskas

PATVIRTINTA

Jaunimo reikalų agentūros direktoriaus

2025 m. d. įsakymu

Nr. 2V- (1.4 E)

**JAUNIMO DALYVAVIMO IR ATSTOVAVIMO STIPRINIMO PROJEKTŲ FINANSAVIMO 2026 METAIS ATRANKOS konkurso BŪDU nuostatai**

**I SKYRIUS**

**BENDROSIOS NUOSTATOS**

1. Jaunimo dalyvavimo ir atstovavimo stiprinimo projektų finansavimo 2026 metais konkurso nuostatai (toliau – Nuostatai) nustato projektų, skirtų skatinti jaunimo įtraukimą į aktyvią pilietinę ir visuomeninę veiklą, užtikrinant jaunimo dalyvavimą jaunimo ir su jaunimu dirbančiose organizacijose ir jaunimo poreikių atstovavimą Lietuvos savivaldybėse bei skatinti jaunimo iniciatyvas mokyklose, skatinti mokinius įsitraukti į mokyklos veiklas ir kurti atvirą sprendimų priėmimo kultūrą, atrankos konkurso būdu (toliau – atranka) organizavimo bendrąsias nuostatas ir finansuotinas projektų veiklas, reikalavimus pareiškėjams, projektų vykdytojams, projektų veiklų įgyvendintojams, pareiškėjų, projektų vykdytojų įsipareigojimus, projektų įgyvendinimo rodiklius, tinkamas ir netinkamas finansuoti išlaidas, paraiškų turinio reikalavimus ir paraiškų teikimo tvarką, paraiškų atitikties formaliesiems kriterijams vertinimo, paraiškų atmetimo tvarką ir pagrindus, paraiškų vertinimo, Lietuvos Respublikos valstybės biudžeto lėšų (toliau – valstybės biudžeto lėšos) skyrimo, Jaunimo reikalų agentūros direktoriaus įsakymu sudaromos atrankos organizavimo komisijos (toliau – komisija) darbo organizavimo tvarką, valstybės biudžeto lėšų naudojimo sutarčių sudarymo tvarką ir jų turinio reikalavimus, projektų vykdymo ir stebėsenos tvarką.

2. Nuostatuose vartojamos sąvokos:

2.1. **A priemonė** – Nuostatų 15.1.1 - 15.1.7 papunkčiuose numatytoms veikloms įgyvendinti skirta priemonė savivaldybės jaunimo organizacijų taryboms, kuriai numatytas Nuostatų 13.1 papunktyje atrankai skiriamas finansavimas, į kurį pareiškėjai pretenduoja pagal Nuostatų 18.1–18.7, 20.1 papunktyje nustatytus reikalavimus ir kuriai taikomi Nuostatų 22.1 papunktyje nustatyti įsipareigojimai;

2.2. **B priemonė** – Nuostatų 15.2.1 - 15.2.5 papunkčiuose numatytoms veikloms įgyvendinti skirta priemonė su jaunimu dirbančioms organizacijoms ar jaunimo organizacijoms, įsteigtoms Lietuvos Respublikoje teisės aktų nustatyta tvarka, kurios projektą įgyvendina kartu su mokykla, su kuria bendradarbiauja, kuriai numatytas Nuostatų 13.2 papunktyje atrankai skiriamas finansavimas, į kurį pareiškėjai pretenduoja pagal Nuostatų 18.1–18.7, 20.2 papunktyje nustatytus reikalavimus ir kuriai taikomi Nuostatų 23.1 papunktyje nustatyti įsipareigojimai;

2.3. **dalyvis**– asmuo, kuriam yra skirtas projektas ir kuris dalyvauja projekte numatytose veiklose (pvz., projekte numatytų renginių dalyvis, paslaugų gavėjas). Dalyviu nelaikomas projekto vadovas, projekto veiklų įgyvendintojas;

2.4. **informacinė sistema –**Socialinių paslaugų priežiūros departamento prie Socialinės apsaugos ir darbo ministerijos (toliau – SPPD) valdoma informacinė paraiškų teikimo, vertinimo ir administravimo sistema, veikianti adresu: https://sopas1.sppd.lt/login;

2.5. **veiklos planas**– veiklos planavimo dokumentas, kuriame, atsižvelgiant į ilgos ir vidutinės trukmės planavimo dokumentų tikslus ir aplinkos analizės išvadas, nustatyti strateginiai tikslai, uždaviniai, aprašytas vykdomas projektas, siekiami rezultatai, nurodytos konkrečios veiklos ir kt.;

2.6. **dalyvaujamojo biudžeto iniciatyva** – tai demokratinis procesas, kai mokyklos bendruomenės nariai patys sprendžia, kaip panaudoti skiriamo biudžeto dalį, siūlo idėjas mokyklai, balsuodami renka labiausiai patikusias idėjas, o laimėjusios idėjos vėliau yra įgyvendinamos.

3. Kitos Nuostatuose vartojamos sąvokos suprantamos taip, kaip jos apibrėžtos Lietuvos Respublikos jaunimo politikos pagrindų įstatyme, Lietuvos Respublikos civiliniame kodekse, Lietuvos Respublikos nevyriausybinių organizacijų plėtros įstatyme, Lietuvos Respublikos savanoriškos veiklos įstatyme, Projektų administravimo taisyklėse, patvirtintose Lietuvos Respublikos socialinės apsaugos ir darbo ministro 2020 m. gruodžio 10 d. įsakymu Nr. A1-1259 „Dėl Projektų administravimo taisyklių patvirtinimo“ (redakcija galiojanti nuo 2025 m. gegužės 17 d.) (toliau – taisyklės), kituose Lietuvos Respublikos teisės aktuose.

4. Nuostatai parengti vadovaujantis taisyklėmis. Nuostatuose nereglamentuotos procedūros atliekamos taisyklėse nustatyta tvarka ir terminais. Jei Nuostatuose nereglamentuotos konkurso atrankos nuostatos, taikomos Taisyklėse nustatytos nuostatos.

5. Atranką organizuoja Agentūra, vykdanti taisyklėse ir Nuostatuose jai nustatytas funkcijas.

6. Projektų atranką ir administravimą užtikrina SPPD, atliekantis taisyklėse ir Nuostatuose jam nustatytas funkcijas.

7. Sprendimą dėl projektų finansavimo ir papildomų valstybės biudžeto lėšų skyrimo priima Agentūros direktorius, įvertinęs komisijos pasiūlymus ir (ar) ekspertų išvadas.

8. Konkurso tikslas – atrinkti ir finansuoti savivaldybės jaunimo organizacijų tarybų projektus, skirtus A priemonei įgyvendinti, siekiant skatinti jaunimo įtraukimą į aktyvią pilietinę ir visuomeninę veiklą, užtikrinant jaunimo dalyvavimą jaunimo ir su jaunimu dirbančiose organizacijose ir jaunimo poreikių atstovavimą Lietuvos savivaldybėse bei atrinkti ir finansuoti su jaunimu dirbančių organizacijų ar jaunimo organizacijų, įsteigtų Lietuvos Respublikoje teisės aktų nustatyta tvarka, kurios projektą įgyvendina kartu su mokykla, su kuria bendradarbiauja, skirtus B priemonei įgyvendinti, siekiant skatinti mokinius įsitraukti į mokyklos veiklas ir kurti atvirą sprendimų priėmimo kultūrą.

9. Siektinas konkurso rezultatas – prisidėti prie jaunimo politikos įgyvendinimo ir užtikrinti atstovavimą jaunimo interesams regioniniu ir nacionaliniu lygmeniu, ir skatinti jaunimo įgyvendinamas iniciatyvas mokyklose, didinant jaunimo įsitraukimą į sprendimų priėmimą.

10. Pareiškėjas – valstybės ar savivaldybės biudžetinė įstaiga arba kitas Lietuvos Respublikoje registruotas viešasis juridinis asmuo, veikiantis pagal nevyriausybinių organizacijų plėtrą, asociacijų, labdaros ir paramos fondų, viešųjų ir biudžetinių įstaigų, tradicinių religinių bendrijų ir bendruomenių veiklą, taip pat savanorišką veiklą reguliuojančius teisės aktus, siekiantis gauti valstybės biudžeto lėšų projektui vykdyti.

**II SKYRIUS**

**PROJEKTŲ ĮGYVENDINIMO LAIKOTARPIS, PROJEKTO VEIKLŲ VYKDYMO TERITORIJA, KONKURSUI NUMATYTA SKIRTI VALSTYBĖS BIUDŽETO LĖŠŲ SUMA**

11. Projektų įgyvendinimo laikotarpis yra nuo 2026 m. sausio 1 d. iki 2026 m. gruodžio 31 d.

12. Įgyvendinant projektą, veiklos gali būti vykdomos tik Lietuvos Respublikos teritorijoje, gyvai ir (ar) nuotoliniu būdu, jeigu to reikalauja epidemiologinė ar kita situacija Lietuvoje.

13. Atrankai numatyta skirti valstybės biudžeto lėšų suma – 149 000 (šimtas keturiasdešimt devyni tūkstančiai) Eur, iš kurių:

13.1. A priemonei įgyvendinti – 117 000 (šimtas septyniolika tūkstančių) Eur valstybės biudžeto lėšų, pagal A priemonę pateiktiems ir atrinktiems projektams įgyvendinti. Didžiausia vienam projektui galima skirti valstybės biudžeto lėšų suma – 20 000 (dvidešimt tūkstančių) Eur, mažiausia vienam projektui galima skirti valstybės biudžeto lėšų suma – 6 000 (šeši tūkstančiai) Eur;

13.2. B priemonei įgyvendinti – 32 000 (trisdešimt du tūkstančiai) Eur valstybės biudžeto lėšų, pagal B priemonę pateiktiems ir atrinktiems projektams įgyvendinti didžiausia vienam projektui galima skirti valstybės biudžeto lėšų suma – 5 000 (penki tūkstančiai) Eur, mažiausia vienam projektui galima skirti valstybės biudžeto lėšų suma – 2 000 (du tūkstančiai) Eur.

14. Atrankos lėšomis gali būti finansuojamos tik Nuostatų 15 punkte nurodytos veiklos.

**III skyrius**

**FINANSUOTINOS veiklos, KURIOMS SKIRIAMOS VALSTYBĖS BIUDŽETO LĖŠOS**

15. Veiklos, kurioms skiriama valstybės biudžeto lėšų:

15.1. pateikus paraišką pagal A priemonę:

15.1.1. pareiškėjo, projekto vykdytojo dalyvavimas formuojant ir įgyvendinant jaunimo politiką vietos lygmeniu, jaunimo organizacijų, veikiančių Lietuvos Respublikos administraciniame vienete, poreikių identifikavimas, atstovavimas jaunimo organizacijoms valstybės ir (ar) savivaldybės institucijose ir įstaigose;

15.1.2. jaunimo ir su jaunimu dirbančių organizacijų bendradarbiavimo skatinimas;

15.1.3. bendradarbiavimo su valstybės ir savivaldybių institucijomis bei įstaigomis ir kitais aktyviais regioninės politikos veikėjais (vietos bendruomenėmis, nevyriausybinėmis organizacijomis, verslo struktūromis, religinėmis bendruomenėmis ir bendrijomis, profesinėmis sąjungomis, politinėmis partijomis ir kt.) formų kūrimas ir plėtojimas;

15.1.4. jaunimo ir su jaunimu dirbančių organizacijų informavimas, konsultavimas, jų veiklos kokybės gerinimas, narių stiprinimas mokymais;

15.1.5. savanoriškos veiklos skatinimas vietos lygmeniu;

15.1.6. bendradarbiavimas su mokyklomis ir mokinių savivaldomis;

15.1.7. jaunų žmonių pilietiškumo skatinimo, jaunimo neformalaus ugdymo projektų įgyvendinimas.

15.2. pateikus paraišką pagal B priemonę:

15.2.1. pareiškėjo, projekto vykdytojo mokinių dalyvaujamojo biudžeto iniciatyvos įgyvendinimas;

15.2.2. mokyklos viešųjų erdvių gerinimas ir kūrimas, skirtas visai mokyklos bendruomenei, jas pritaikant mokinių poilsiui ir aktyviam laisvalaikiui mokyklos viduje ar mokyklos teritorijoje;

15.2.3. mokyklos moksleivių dalyvaujamojo ugdymo skatinimas ir moksleivių įtraukimas į mokyklai svarbių sprendimų priėmimą;

15.2.4. savanoriškos veiklos skatinimas mokyklos lygmeniu;

15.2.5. bendradarbiavimas su kitomis mokyklomis ir mokinių savivaldomis.

16. Projekto veiklų turinys privalo atitikti visas šias sąlygas:

16.1. teikiant paraiškas pagal A priemonę:

16.1.1. projektu numatyta įgyvendinti visas Nuostatų 15.1 punkte nurodytas veiklas;

16.1.2. suplanuotos veiklos yra skirtos pareiškėjo strateginiame veiklos plane suformuluotai misijai, strateginiams pokyčiams ir (ar) strateginiams tikslams įgyvendinti;

16.2. teikiant paraišką pagal B priemonę:

16.2.1. projektu numatyta įgyvendinti visas Nuostatų 15.2 punkte nurodytas veiklas;

16.2.2. į sprendimų dėl projekto įgyvendinimo priėmimą numatyta įtraukti jaunus žmones.

17. Projektas nefinansuojamas, jei jis atitinka bent vieną iš taisyklių 15 punkte nustatytų sąlygų.

**IV SKYRIUS**

**REIKALAVIMAI PAREIŠKĖJAMS, PROJEKTŲ VYKDYTOJAMS, PROJEKTO VEIKLŲ VYKDYTOJAMS**

18. Pareiškėjas turi atitikti šiuos reikalavimus:

18.1. pareiškėjas yra Lietuvos Respublikos asociacijų įstatymo nustatyta tvarka jaunimui ir (ar) jaunimo interesams atstovauti įsteigta asociacija, kurios ne mažiau kaip 2/3 narių yra jauni žmonės ir (ar) jaunų žmonių interesams atstovaujančios asociacijos, kurių kiekvienos ne mažiau kaip 2/3 narių yra jauni žmonės;

18.2. pareiškėjas nėra likviduojamas, pareiškėjo veikla nėra sustabdyta ar apribota Lietuvos Respublikos civilinio kodekso nustatytais pagrindais (pagal viešus Juridinių asmenų registro duomenis); (taikoma atsižvelgiant į taisyklių 32.4 papunktį);

18.3. pareiškėjas paraiškos pateikimo dieną neskolingas Lietuvos Respublikos valstybinio socialinio draudimo fondo biudžetui daugiau nei 10 bazinės socialinės išmokos dydžių, išskyrus atvejus, kai Nuostatuose numatyta kitokia suma (pagal viešus Valstybinio socialinio draudimo fondo valdybos prie Socialinės apsaugos ir darbo ministerijos duomenis) (taikoma atsižvelgiant į taisyklių 32.5 papunktį);

18.4. vadovaujantis Mokesčių administravimo įstatymo 401 straipsniu, laikoma, kad pareiškėjas atitinka minimalius patikimo mokesčių mokėtojo kriterijus (pagal viešus Valstybinės mokesčių inspekcijos prie Lietuvos Respublikos finansų ministerijos duomenis) (taikoma atsižvelgiant į taisyklių 32.6 papunktį);

18.5. jei pareiškėjas, projekto vykdytojai veikia pagal Nevyriausybinių organizacijų plėtros įstatymą, vykdantis asociacijų, labdaros ir paramos fondų, viešųjų įstaigų, tradicinių religinių bendrijų ir bendruomenių veiklą, paraiškos teikimo dieną privalo Juridinių asmenų registre turėti žymą, patvirtinančią, kad juridinis asmuo yra nevyriausybinė organizacija (patvirtina paraiškoje), taip pat patvirtinti (paraiškoje), kad jam nėra taikomas ribojimas gauti valstybės biudžeto lėšų pagal Nevyriausybinių organizacijų plėtros įstatymo 10 straipsnio 1 dalyje nurodytus kriterijus (taikoma atsižvelgiant į taisyklių 8 punktą);

18.6. pareiškėjo projektui prašoma skirti valstybės biudžeto lėšų suma nėra mažesnė negu Nuostatų 13.1 papunktyje (teikiant paraišką į A priemonę) ir 13.2 (teikiant paraišką į B priemonę) nurodyta mažiausia vienam projektui galima skirti valstybės biudžeto lėšų suma ir nėra didesnė už minėtuose Nuostatų papunkčiuose numatytą didžiausią vienam projektui galimą skirti valstybės biudžeto lėšų sumą (taikoma atsižvelgiant į taisyklių 32.11 papunktį);

18.7. pareiškėjas, kuris atitinka nevyriausybinės organizacijos sąvoką (apibrėžimą), Juridinių asmenų registro duomenų tvarkytojui yra pateikęs 1 paskutinių finansinių metų, kurių ataskaitų pateikimo terminas jau suėjęs, veiklos ataskaitos ir metinių finansinių ataskaitų rinkinį arba metinę ataskaitą (išskyrus religines bendruomenes ir religines bendrijas) (taikoma atsižvelgiant į taisyklių 32.13 papunktį).

19. Projekto (-ų) veiklų vykdytojams rekomenduojama vadovautis taisyklių 13 punkto reikalavimais.

20. Projekto (-ų) veiklų vykdytojas, kuriam (-iems) numatytas (-i) atlyginimas (-ai) iš projektui įgyvendinti skirtų valstybės biudžeto lėšų (paraiškos teikimo metu, o gavus finansavimą ir viso projekto vykdymo metu), turi atitikti (taikoma atsižvelgiant į taisyklių 32.8 papunktį):

20.1. A priemonei įgyvendinti keliami reikalavimus:

20.1.1. pareiškėjas yra savivaldybės jaunimo organizacijų taryba, įregistruota Juridinių asmenų registre (vadovaujantis taisyklių 29 punktu);

20.1.2. pareiškėjas yra pasitvirtinęs ne trumpesnės kaip 3 metų trukmės galiojantį strateginį veiklos planą (būtina pateikti dokumentus, nurodytus Nuostatų 34.7 papunktyje) (vadovaujantis taisyklių 29 punktu);

20.1.3. per 2024-2025 metus ir (ar) einamaisiais metais turi būti pateikęs ne mažiau kaip 2 pasiūlymus merui, savivaldybės tarybai ar savivaldybės administracijos direktoriui tiesiogiai ir (arba) per savivaldybės jaunimo reikalų tarybą. Pasiūlymai turi būti užregistruoti savivaldybės dokumentų registre (būtina pateikti dokumentus, nurodytus Nuostatų 34.7 papunktyje) (vadovaujantis taisyklių 29 punktu).

20.2. teikiant paraiškas pagal B priemonę pareiškėjas yra su jaunimu dirbanti organizacija ar jaunimo organizacija, įsteigta Lietuvos Respublikoje teisės aktų nustatyta tvarka, kuri projektą įgyvendins kartu su mokykla, su kuria bendradarbiauja.

**V SKYRIUS**

**PAREIŠKĖJŲ, PROJEKTŲ VYKDYTOJŲ ĮSIPAREIGOJIMAI, ESMINIAI RODIKLIAI IR PROJEKTŲ ĮGYVENDINIMO RODIKLIAI**

21. Pareiškėjas, projekto vykdytojas prisiima taisyklių 12 punkte išvardytus privalomus pareiškėjų, projektų vykdytojų įsipareigojimus.

22. Skyrus valstybės biudžeto lėšų projektui įgyvendinti pagal A priemonę, pareiškėjas, projekto (-ų) vykdytojas (-ai) įsipareigoja iki 2026 m. gruodžio 31 d. privalo pasiekti:

22.1. esminius kiekybinius rodiklius, kurių nepasiekus gali būti taikomos Nuostatų 54 punkte nustatytos sankcijos:

22.1.1. merui, savivaldybės tarybai arba savivaldybės administracijos direktoriui (tiesiogiai) pateikti ne mažiau kaip 1 pasiūlymą;

22.1.2. įgyvendinti ne mažiau kaip 1 veiklą, skirtą organizacijos nariams stiprinti;

22.1.3. organizuoti ne mažiau kaip 1 veiklą, siekiant stiprinti fizinių asmenų, pareiškėjo, projekto vykdytojo deleguotų į savivaldybės jaunimo reikalų tarybą, kompetencijas;

22.2. kiekybinius projekto įgyvendinimo rodiklius:

22.2.1. į projekto veiklas tiesiogiai įtraukti ne mažiau kaip 160 unikalių jaunų žmonių (skaičiuojami veiklose nesikartojantys jauni žmonės);

22.2.2. iš kitų finansavimo šaltinių pritraukti ne mažiau kaip 30 proc. nuo visos projektui įgyvendinti Agentūros direktoriaus sprendimu skirtos finansavimo valstybės biudžeto lėšomis sumos;

22.3. kokybinius projekto įgyvendinimo rodiklius:

22.3.1. sudaryti galimybes į projekto veiklas įsitraukti atskirtį savo socialinėje aplinkoje patiriantiems ar mažiau galimybių turintiems ir (ar) Ukrainos pilietybę turintiems jauniems žmonėms ir skatinti jų socialinę integraciją;

22.3.2. didinti pareiškėjo, projekto vykdytojo atstovaujamų jaunų žmonių skaičių;

22.3.3. didinti jaunimo dalyvavimą visuomeninėje ir savanoriškoje veikloje, suteikiant jaunimui informaciją apie galimybes dalyvauti tokioje veikloje Lietuvoje ir už jos ribų;

22.3.4. vykdant veiklas, susijusias su piliečių dalyvavimu, siekti įtraukti administracijų darbuotojus, bendruomenių ir jaunimo lyderius;

22.3.5. pasitelkus kryptingą viešinimo planą didinti pareiškėjo, projekto vykdytojo vienijamų organizacijų žinomumą ir galimybes regione;

22.3.6. stiprinti fizinių asmenų, pareiškėjo, projekto vykdytojo deleguotų į savivaldybės jaunimo reikalų tarybą, kompetencijas;

22.3.7. stiprinti apskrities jaunimo politiką bendradarbiaujant su kitomis savivaldybių jaunimo organizacijų tarybomis ir (ar) savivaldybių jaunimo reikalų tarybomis.

23. Skyrus valstybės biudžeto lėšų projektui įgyvendinti pagal B priemonę, pareiškėjas, projekto vykdytojas įsipareigoja iki 2026 m. gruodžio 31 d. privalo pasiekti:

23.1. esminius kiekybinius rodiklius, kurių nepasiekus gali būti taikomos Nuostatų 54 punkte nustatytos sankcijos:

23.1.1. finansuoti ne mažiau nei 1 idėją, laimėjusią dalyvaujamojo biudžeto mokyklos bendruomenės rinkimuose;

23.1.2. į idėjos(-ų) įgyvendinimą įtraukti ne mažiau kaip 10 moksleivių;

23.2. kiekybinį projekto rodiklį - mentoriui susitikti su moksleiviais ne mažiau kaip 3 kartus per projekto įgyvendinimo laikotarpį;

23.3. kokybinius projekto įgyvendinimo rodiklius:

23.3.1. sudaryti galimybes į projekto veiklas įsitraukti atskirtį savo socialinėje aplinkoje patiriantiems ar mažiau galimybių turintiems ir (ar) Ukrainos pilietybę turintiems jauniems žmonėms ir skatinti jų socialinę integraciją;

23.3.2. didinti jaunimo dalyvavimą mokyklai svarbių sprendimų priėmimo procesuose;

23.3.3. vykdant veiklas, susijusias su moksleivių dalyvavimu, siekti įtraukti mokyklos administracijos darbuotojus, bendruomenės ir jaunimo lyderius;

23.3.4. skatinti jaunų žmonių pilietinių kompetencijų ugdymą.

24. Jeigu pareiškėjas, projekto vykdytojas, projekto veiklas įgyvendina pasitelkdamas nuotolinio bendravimo (skaitmenines) priemones, pareiškėjas, projekto vykdytojas privalo šių veiklų įgyvendinimą įrašyti, užtikrinant vaizdo ir garso kokybę. Vaizdo įraše turi būti užfiksuotas projekto pavadinimas, įgyvendinimo data ir projekto dalyviai bei vykdytojai.

25. Pareiškėjas, projekto vykdytojas, įgyvendindamas projektą, privalo bendradarbiauti su Agentūra ir SPPD, dalyvauti visuose Agentūros ir SPPD organizuojamuose su atranka susijusiuose renginiuose.

**VI SKYRIUS**

**TINKAMOS IR NETINKAMOS FINANSUOTI IŠLAIDOS**

26. Išlaidos laikomos tinkamomis finansuoti, jei jos patirtos ir apmokėtos nuo 2026 m. sausio 1 d. iki 2026 m. gruodžio 31 d. Tinkamos finansuoti išlaidos turi būti pagrįstos išlaidų apmokėjimą pagrindžiančiais buhalterinės apskaitos dokumentais (darbo laiko ir darbo užmokesčio priskaitymo žiniaraščiais, sąskaitomis faktūromis, kasos čekiais, banko sąskaitų išrašais ir pan.) ir projekto veiklų įvykdymą patvirtinančiais dokumentais (veiklų ir (ar) renginių vykdymui organizuoti sudarytomis paslaugų sutartimis, seminarų (ar) mokymų (ar) konferencijų programomis, dalyvių sąrašais ir (ar) kita statistine išraiška pateikta informacija apie dalyvius, patvirtinta įstaigos vadovo ir (ar) darbuotojo dirbančio su jaunimu parašu apie veikloje dalyvavusių asmenų skaičių), seminarų ir (ar) mokymų metu dalijama medžiaga, analitinių veiklų rezultatais, susitikimų fiksavimo dokumentais, projekto viešinimo medžiaga ir kt.), kuriuos privalo saugoti ir pateikti Nuostatų 52 punkte numatytų tikrinimų ar vertinimų metu. Išlaidos privalo būti tiesiogiai susijusios su projekte numatytomis veiklomis ir būtinos projektui vykdyti, pagrįstos projekto įgyvendinimo eiga, veiklų planu, išlaidų pobūdžiu ir kiekiu. Projekto vykdytojas paslaugas ir (ar) prekes projektui vykdyti turi įsigyti ne didesnėmis nei rinkos kainomis, laikydamasis racionalaus valstybės biudžeto lėšų naudojimo principo. Savanoriškos veiklos organizavimo išlaidos kompensuojamos Savanoriškos veiklos įstatymo ir Savanoriškos veiklos išlaidų kompensavimo sąlygų, dienpinigių dydžių ir dienpinigių skyrimo ir išlaidų kompensavimo tvarkos aprašo, patvirtinto Lietuvos Respublikos Vyriausybės 2024 m. kovo 27 d. nutarimu Nr. 216 „Dėl Lietuvos Respublikos savanoriškos veiklos įstatymo įgyvendinimo“ nustatyta tvarka. Projektams įgyvendinti skirtos valstybės biudžeto lėšos negali būti perkeliamos į kitus biudžetinius metus.

27. Tinkamomis finansuoti laikomos šios išlaidos:

27.1. projekto administravimo išlaidos (ne daugiau kaip 10 (dešimt) procentų nuo visos iš Agentūros prašomos ir skirtos valstybės biudžeto lėšų sumos):

27.1.1. projekto vadovo ir (ar) asmens, vykdančio buhalterinę apskaitą, darbo užmokestis, įskaitant valstybinio socialinio draudimo įmokas, išlaidos (jei projekto vadovas ir (ar) asmuo, tvarkantis buhalterinę apskaitą, įdarbinamas pareiškėjo, projekto vykdytojo organizacijoje pagal darbo sutartį). Nustatant projekto vadovo atlyginimą rekomenduojama remtis nurodomomis projekto vadovo atlyginimo reikšmėmis (https://www.manoalga.lt/atlyginimu-informacija/rinkodara-reklamavimas-viesieji-rysiai/projektu-vadovas), nustatant atlyginimą ne didesnį nei nurodytos pareigybės atlyginimo vidurkis, ir atsižvelgiant į vadovo kvalifikaciją, darbo patirtį, pareigų specifiškumą ir su tuo susijusį darbo krūvį;

27.1.2. buhalterinės apskaitos paslaugų pagal paslaugų teikimo sutartį išlaidos (jei paslauga perkama iš buhalterinės apskaitos paslaugas teikiančios įmonės (įstaigos) ar buhalterinės apskaitos paslaugas savarankiškai teikiančio asmens ir jei asmuo, tvarkantis buhalterinę apskaitą, nėra įdarbintas pareiškėjo, projekto vykdytojo organizacijoje buhalterinės apskaitos paslaugoms teikti pagal darbo sutartį;

27.2. projekto įgyvendinimo išlaidos (išlaidos, susijusios su Nuostatų 8 punkte nurodyto atrankos tikslo įgyvendinimui ir Nuostatų 15 punkte nurodytų veiklų vykdymu) įskaitant išlaidas, skirtas savanoriškai veiklai organizuoti:

27.2.1. darbuotojų, tiesiogiai įgyvendinančių projekto veiklas, darbo užmokestis, įskaitant valstybinio socialinio draudimo įmokas (kai jie yra pareiškėjo, projekto vykdytojo darbuotojai, dirbantys pagal darbo sutartis; prašoma ir skirta valstybės biudžeto lėšų suma gali sudaryti 100 procentų iš Agentūros prašomos ir skirtos valstybės biudžeto lėšų sumos);

27.2.2. išlaidos projektui įgyvendinti reikalingoms prekėms ir paslaugoms, tiesiogiai susijusioms su projekto veiklomis ir būtinoms projektui įgyvendinti, įsigyti, įskaitant išlaidas, skirtas savanoriškai veiklai organizuoti:

27.2.2.1. ryšių įrangos (telefonų (išskyrus išmaniuosius telefonus) ir kitos ryšių įrangos) ir ryšių paslaugų įsigijimo išlaidos (interneto, fiksuoto ir (ar) mobiliojo ryšio, pašto), įskaitant išlaidas, skirtas savanoriškai veiklai organizuoti;

27.2.2.2. transporto išlaikymo (degalai, transporto priemonės nuoma be vairuotojo) ir transporto paslaugų įsigijimo išlaidos (tik Lietuvos Respublikos teritorijoje autobuso, laivo, kelto ekonominės klasės ar viešojo transporto bilietai, transporto priemonės nuoma su vairuotoju), įskaitant išlaidas, skirtas savanoriškai veiklai organizuoti;

27.2.2.3. materialiojo ir nematerialiojo turto nuomos išlaidos (organizacinės technikos, patalpų, skirtų pareiškėjo, projekto vykdytojo veiklai vykdyti (biurui), projekto veikloms vykdyti nuoma);

27.2.2.4. ekspertų ir konsultantų paslaugų įsigijimo išlaidos (tai ekspertų ir konsultantų intelektinės paslaugos – galimybių studijos, moksliniai, statistiniai, kiti tyrimai, taip pat psichologų, teisininkų paslaugos, kurios teikiamos pagal paslaugų ar autorines sutartis);

27.2.2.5. materialiojo turto (tik projektui įgyvendinti reikalingų patalpų, tačiau ne įrangos ar technikos) paprastojo remonto prekių ir paslaugų įsigijimo išlaidos (prekės ir (ar) paslaugos, reikalingos einamojo remonto darbams atlikti (pvz., sienų dažymo ir (ar) su paprastojo remonto darbų atlikimu susijusių prekių ir paslaugų įsigijimo išlaidos));

27.2.2.6. komunalinių paslaugų įsigijimo išlaidos (pareiškėjo, projekto vykdytojo patalpų nuosavybės, nuomos ar kita teise valdomų pareiškėjo, projekto vykdytojo ir skirtų projektui vykdyti patalpų šildymo, elektros energijos, vandentiekio, nuotekų šalinimo paslaugoms apmokėti) (ne daugiau kaip 20 procentų nuo visos iš Agentūros prašomos ir skirtos valstybės biudžeto lėšų sumos);

27.2.2.7. viešinimo išlaidos (išlaidos lankstinukams gaminti, straipsniams spaudoje, reportažams žiniasklaidoje (televizijoje, radijuje, internete) pirkti);

27.2.2.8. kitų prekių ir paslaugų įsigijimo išlaidos, iš jų:

27.2.2.8.1. kitos Nuostatų 27.2.2.1–27.2.2.7 papunkčiuose neišvardytų prekių įsigijimo išlaidos (išlaidos projektui įgyvendinti reikalingoms prekėms, priemonėms ir (ar) inventoriui įsigyti (kanceliarinėms, ūkio prekėms, nealkoholiniams gėrimams ir maisto prekėms (skirtomsseminarų ar mokymų kavos pertraukų metu arba veiklų plane numatytoms edukacinio pobūdžio veikloms, skirtoms jaunuolių praktiniams įgūdžiams ugdyti, laikantis šios veiklos vykdymą reguliuojančių teisės aktų reikalavimų);

27.2.2.8.2. kitos Nuostatų 27.2.2.1–27.2.2.7 papunkčiuose neišvardytų paslaugų įsigijimo išlaidos:

27.2.2.8.2.1. maitinimo paslaugos (pietūs kavinėje, valgyklos teikiamos maitinimo paslaugos);

27.2.2.8.2.2. apgyvendinimo paslaugos;

27.2.2.8.2.3. lektorių, mokymų vadovų, moderatorių paslaugos, edukacijas teikiančių asmenų paslaugos;

27.2.2.8.2.4. kitos Nuostatų 27.2.2.1–27.2.2.7 ir 27.2.2.8.2.1–27.2.2.8.2.3 papunkčiuose neišvardytos paslaugos (kitų tiesiogiai su projektu susijusių, pagrįstų ir būtinų projektui įgyvendinti paslaugų išlaidos (mokesčiai už banko paslaugas, nuotolinių pokalbių platformos palaikymo paslauga).

28. Valstybės biudžeto lėšos negali būti naudojamos:

28.1. ilgalaikiam materialiajam turtui, kaip jis apibrėžtas 12-ajame viešojo sektoriaus apskaitos ir finansinės atskaitomybės standarte „Ilgalaikis materialusis turtas“, patvirtintame Lietuvos Respublikos finansų ministro 2008 m. gegužės 8 d. įsakymu Nr. 1K-174 „Dėl Viešojo sektoriaus apskaitos ir finansinės atskaitomybės 12-ojo standarto patvirtinimo“, taip pat nematerialiajam turtui, kaip jis apibrėžtas 13-ajame viešojo sektoriaus apskaitos ir finansinės atskaitomybės standarte „Nematerialusis turtas“, patvirtintame Lietuvos Respublikos finansų ministro 2008 m. liepos 16 d. įsakymu Nr. 1K-238 „Dėl viešojo sektoriaus apskaitos ir finansinės atskaitomybės 13-ojo standarto patvirtinimo“ įsigyti;

28.2. statinių ir (arba) pastatų, patalpų statybos, rekonstrukcijos, kapitalinio ir (arba) einamojo remonto, statinių, teritorijos ir aplinkos priežiūros bei tvarkymo, paveldo tvarkybos darbų išlaidos (išskyrus Nuostatų 27.2.2.5 papunktyje nurodytas išlaidas, skirtas materialiojo turto paprastojo remonto (tik projektui įgyvendinti reikalingų patalpų, tačiau ne įrangos ar technikos) prekėms ir paslaugoms įsigyti);

28.3. išlaidos, susijusios su veikla, vykdyta iki pateikiant paraišką atrankai (pvz., paraiškos parengimo išlaidos ir pan.), taip pat išlaidos, patirtos bei apmokėtos iki 2025 m. gruodžio 31 d. imtinai bei po 2026 m. gruodžio 31 d.;

28.4 bet kokios išlaidos, patirtos ne Lietuvos Respublikoje;

28.5. išlaidos, skirtos politinei reklamai pirkti, politinių partijų, politinės kampanijos dalyvių renginiams organizuoti bei kitai veiklai, skirtai politinėms partijoms, politinės kampanijos dalyviams propaguoti;

28.6. išlaidos patalpų, nuosavybės teise priklausančių pareiškėjui, projekto vykdytojui, nuomai projektų veiklai vykdyti;

28.7 išlaidos, skirtos pareiškėjo, projekto vykdytojo, kitų fizinių ir juridinių asmenų įsiskolinimams padengti;

28.8. transporto priemonių techninei apžiūrai, draudimui, tepalams ir remontui;

28.9. išperkamajai nuomai;

28.10. kitos tiesiogiai su projekto įgyvendinimu ir atrankos tikslu nesusijusios išlaidos.

**VII SKYRIUS**

**PARAIŠKŲ TURINIO REIKALAVIMAI IR PARAIŠKŲ TEIKIMAS**

29. Projektai aprašomi informacinėje sistemoje lietuvių kalba, užpildant paraišką ir detalią projekto įgyvendinimo sąmatą pagal informacinėje sistemoje pateiktas formas atskirai į A ir į B priemones. Paraiška, užpildyta ir (ar) pateikta ne per informacinę sistemą arba pateikta į netinkamą priemonę, nevertinama ir projektui finansavimas neskiriamas (taikoma atsižvelgiant į Taisyklių 18 punktą).

30. Pareiškėjas atrankai gali pateikti tik vieną paraišką į pasirinktą priemonę. Pareiškėjui pateikus daugiau nei vieną paraišką, vertinama ta paraiška, kurios pateikimo data yra vėlesnė, bet ne vėlesnė negu taisyklių 11.7 papunktyje nustatytas terminas, išskyrus atvejus, kai pareiškėjas ne vėliau kaip paskutinę paraiškų pateikimo dieną SPPD atstovui nurodo, kurią paraišką vertinti. Paraiška, kuri buvo pateikta anksčiau, atmetama Taisyklių 35 punkte nustatyta tvarka.

31. Siekiant užtikrinti paraiškų vertinimo skaidrumą ir pareiškėjų lygiateisiškumą, pateiktą paraišką taisyti, tikslinti, pildyti ar teikti papildomus dokumentus pareiškėjo iniciatyva negalima. Paraiška turi būti užpildyta pagal Nuostatuose nurodytą informaciją, privalomą pateikti pildant paraiškos formą informacinėje sistemoje.

32. Paraiška turi būti pateikta asmens, turinčio teisę veikti pareiškėjo vardu (taikoma atsižvelgiant į taisyklių 19 punktą).

33. Paraiškoje pateikiama (taikoma A ir B priemonėms) (taikoma atsižvelgiant į taisyklių 22 punktą):

33.1. informacija apie pareiškėją (juridinio asmens pavadinimas, juridinio asmens kodas, buveinės adresas, interneto svetainės adresas (jeigu ją turi), kurioje viešai skelbiamos veiklos ir finansinės ataskaitos, informacija apie įgyvendinamus ar įgyvendintus projektus, juridinio asmens vadovo ar jo įgalioto asmens duomenys (dokumento, kuriuo paskirtas (išrinktas) atstovas, pavadinimas, vardas, pavardė, telefono ryšio numeris, elektroninio pašto adresas);

33.2. projekto pavadinimas;

33.3. paraiškos užpildymo data;

33.4. projektui įgyvendinti prašoma valstybės biudžeto lėšų suma;

33.5. projekto aprašymas (santrauka, trumpai ir glaustai aprašoma projekto esmė);

33.6. problemos iškėlimas ir pagrindimas (keliama problema, pagrindžiama, kokios veiklos bus vykdomos nurodytai problemai spręsti);

33.7. projekto tikslas;

31.8. projekto uždaviniai;

33.9. projekto tikslinės (-ių) dalyvių grupės (-ių) apibūdinimas;

33.10. projekto įgyvendinimo laikotarpis;

33.11. pareiškėjo kolegialaus valdymo organo pavadinimas, kolegialų valdymo organo, į kurio sudėtį išrinkti jauni žmonės sudėtis, nurodant narių vardą, pavardę, gimimo datą, pareiškėjo narystės nacionalinėje (-ėse) bei tarptautinėje (-ėse) organizacijoje (-ose) (taikoma paraiškoms, pateiktoms pagal A priemonę);

33.12. detalizuota, pagrįsta projekto įgyvendinimo sąmata (nurodant lėšų šaltinius ir kiek lėšų prašoma iš atrankos organizuojančiai įstaigai skirtų Lietuvos Respublikos valstybės biudžeto asignavimų), pagrindžiant ir detalizuojant planuojamas išlaidas. Sąmatoje nurodomos tik tinkamos finansuoti išlaidos;

33.13. priemonių ir (ar) veiklų planas, kuriame turi būti nurodytas projekto veiklos pavadinimas, jos vykdytojas (-ai) (vardas (-ai), pavardė (-ės) ar juridinio (-ių) asmens (-ų) pavadinimas (-ai)), projekto veiklos vykdymo pradžia ir pabaiga;

33.14. kokybiniai ir kiekybiniai projekto įgyvendinimo rezultatai, nustatyti atsižvelgiant į siektinus rodiklius, nurodytus Nuostatų 22 ir (ar) 23 punkte;

33.15. projekto veiklų vykdytojo (-ų) pareigos projekte, kvalifikacija, patirtis ir gebėjimai įgyvendinti planuojamą projektą (įgytos kvalifikacijos pavadinimas, įgijimo data; patirties įgijimo laikotarpiai; gebėjimų sritys, informacija pildoma skiltyje „Asmenų kortelės“;

33.16. projekto atitiktis privalomosioms sąlygoms, Nurodytoms Nuostatų 17 punkte;

33.17. informacija apie mažiau galimybių ir (ar) Ukrainos pilietybę turinčio, atskirtį savo socialinėje aplinkoje patiriančio jaunimo įtraukimo būdus projekto įgyvendinimo metu (nurodant tikslinę grupę (grupes) ir šios grupės (grupių) įtraukimo būdus);

33.18. informacija apie planuojamą projekto veiklų ir rezultatų viešinimą;

33.19. siektini rezultatai;

33.20. informacija apie pareiškėjo narius, nurodant juridinių asmenų skaičių ir juridiniams asmenims priklausančių fizinių asmenų skaičių 2024 m. sausio 1 d. ir 2025 m. sausio 1 d. bei per 2024 m. naujai priimtų narių skaičių, pareiškėjo, projekto vykdytojo 2024–2025 metų veiklos analizė: veiklos pagrindinės kryptys, veiklos stipriosios ir silpnosios sritys ir pasiekti veiklos rezultatai, jeigu pareiškėjas pretenduoja į paramą pagal A priemonę.

33.21. informacija apie mokyklą, su kuria bendradarbiaujant yra įgyvendinama dalyvaujamojo biudžeto iniciatyva, taip pat nurodant moksleivių, jaunų asmenų skaičių. Pareiškėjo ir mokyklos, kurioje pareiškėjas įgyvendins dalyvaujamojo biudžeto iniciatyvą, bendradarbiavimo sutartis. Pareiškėjas kartu su paraiška privalo pateikti Taisyklių 22 punkte ir Nuostatų 34 punkte nurodytų šių lietuvių kalba surašytų dokumentų (arba jų vertimų, patvirtintų vertėjo arba pareiškėjo vadovo ar jo įgalioto asmens, kaip numatyta Taisyklių 18 punkte) skaitmenines kopijas ar elektroninius dokumentus, pasirašytus kvalifikuotu elektroniniu parašu.

34. Pareiškėjas kartu su paraiška privalo pateikti lietuvių kalba surašytų dokumentų (arba jų vertimų, patvirtintų vertėjo arba pareiškėjo vadovo ar jo įgalioto asmens, kaip numatyta taisyklių 23 punkte) skaitmenines kopijas ar elektroninius dokumentus, pasirašytus kvalifikuotu elektroniniu parašu bei šių, kartu su paraiška, privalomų pateikti dokumentų kopijas:

34.1. bendradarbiavimo ar jungtinės veiklos sutarties (-čių) arba kito bendradarbiavimo pagrindą įrodančio dokumento, kuriame numatytas bendradarbiavimo objektas – konkrečios (-ių) projekto veiklos (-ų) įgyvendinimas, jei yra, jeigu pareiškėjas pretenduoja į paramą pagal B priemonę;

34.2. teikiamo (-ų) dokumento (-ų) užsienio kalba, jeigu toks (-ie) yra, vertimo (-ų), kuris (-ie) turi būti patvirtinti vertėjo arba pareiškėjo vadovo ar jo įgalioto asmens;

34.3. asmens, turinčio teisę veikti pareiškėjo vardu, pasirašytos pagal Nuostatų 1 priedą užpildytos deklaracijos;

34.4. jei pareiškėjui atstovauja ne jo vadovas – dokumento, patvirtinančio asmens teisę veikti pareiškėjo vardu (pvz., įgaliojimo, sutarties);

34.5. jei paraišką teikia religinė bendruomenė ar bendrija, – pareiškėjo steigimo dokumento (jei pareiškėjas neturi savo statuto ar įstatų, jis turi pateikti savo kompetentingos vadovybės raštą, patvirtinantį, kad pareiškėjas pagal religinės bendrijos kanonus ar statutus turi teisę vykdyti atitinkamą veiklą);

34.6. dokumentų, patvirtinančių pareiškėjo teisę naudotis nekilnojamuoju turtu, jei patalpoms išlaikyti prašoma valstybės biudžeto lėšų (pvz., nuomos, panaudos sutarčių);

34.7. pareiškėjo galiojantį 3 metų trukmės strateginį veiklos planą, dokumentų (pvz., veiklos ataskaitų, protokolų), įrodančių, kad pareiškėjas sistemingai ir nuosekliai vertino savo veiklos veiksmingumą ir siekė gerinti veiklos kokybę 2024–2025 m., pareiškėjo narių (t. y. juridinių asmenų) sąrašo, kuriame būtų nurodyti juridiniai asmenys ir juridiniams asmenims priklausančių fizinių asmenų skaičius, nepriklausomo auditoriaus ar audito įmonės ataskaitos apie pareiškėjo finansinę veiklą 2024 m., pasiūlymų, pateiktų 2024-2025 metais merui, savivaldybės tarybai ar savivaldybės administracijos direktoriui tiesiogiai ir (arba) per savivaldybės jaunimo reikalų tarybą, kopijas, jeigu pareiškėjas pretenduoja į paramą pagal A priemonę.

35. Jei informacinės sistemos funkcinės galimybės nepakankamos ar laikinai neužtikrinamos, taisyklių 17 ir 18 punktuose nurodytą reikalingą informaciją pareiškėjas SPPD teikia el. paštu sppd@sppd.lt.

36. Paraiškų turinio ir jų teikimo reikalavimai nustatyti Taisyklių IV skyriuje.

**VIII SKYRIUS**

**PARAIŠKŲ ATITIKTIES FORMALIESIEMS KRITERIJAMS VERTINIMAS, JŲ ATMETIMO TVARKA IR PAGRINDAI**

37. Paraiškų atitiktis formaliesiems kriterijams vertinama, paraiškos, neatitinkančios formaliųjų kriterijų, atmetamos ir toliau nevertinamos Taisyklių VI skyriuje nustatyta tvarka ir pagrindais. Administruojančioji institucija paraiškų atitiktį formaliesiems kriterijams turi atlikti per 10 darbo dienos dienų. Administruojančiosios institucijos vadovo sprendimu galima pratęsti iki 15 darbo dienų, jei atrankai pateiktų paraiškų skaičius arba bendras visoms atrankoms pateiktų paraiškų skaičius viršija 100 vnt.

38. Jei pateikta paraiška neatitinka Nuostatų 18-19 punktuose ir 20 punkto papunkčiuose, (jeigu pretenduoja atitikti šiuose papunkčiuose nurodytas sąlygas) 29-34 punktuose keliamų reikalavimų, ji toliau nevertinama ir projektui finansavimas neskiriamas (išskyrus netikslumus, kurie nesudaro esminių kliūčių formaliųjų kriterijų atitikties tinkamumo vertinimui, pavyzdžiui, atsiskaitomosios sąskaitos numerio ar kredito įstaigos rekvizitų, paraiškos surašymo datos, rašybos klaidų ir (ar) dokumentų užsienio kalba vertimo, paraiškos priedų pateikimo kita nei nuostatuose nustatyta forma ir kt.).

**IX SKYRIUS**

**PARAIŠKŲ VERTINIMAS**

39. Projektai, kuriems siūloma skirti valstybės biudžeto lėšų, atrenkami laikantis Strateginio valdymo metodikos, patvirtintos Lietuvos Respublikos Vyriausybės 2021 m. balandžio 28 d. nutarimu Nr. 292 „Dėl Strateginio valdymo metodikos patvirtinimo“, Taisyklėse ir Nuostatuose nustatytos tvarkos.

40. Projektų turinį ir lėšų planavimą vertina ekspertai, kuriuos Lietuvos Respublikos viešųjų pirkimų įstatymo nustatyta tvarka atrenka SPPD ir kurie vadovaujasi SPPD direktoriaus patvirtintu ekspertų darbo reglamentu. Vieną projektą vertina ne mažiau kaip du ekspertai. Atranką administruojanti įstaiga (SPPD) Taisyklėse nustatytais atvejais gali projektą paskirti papildomai įvertinti trečiajam ekspertui. Vadovaujantis taisyklių 59 punktu, pareiškėjo projekto turinį ir lėšų planavimą gali vertinti Agentūros direktoriaus įsakymu vieneriems metams sudaryta komisija (toliau - komisija), kurią sudaro ne mažiau kaip 5 nariai, kuri vadovaujasi Taisyklių VII skyriuje nustatyta tvarka.

41. Ekspertai projekto turinio ir lėšų planavimo vertinimus pateikia SPPD užpildydami atrankai pateikto projekto vertinimo anketą informacinėje sistemoje. Ekspertas, atsakingas už paraiškos vertinimo konsolidavimą, priima bendrą sprendimą dėl paraiškos vertinimo, užpildo informacinėje sistemoje esančios vertinimo anketos konsoliduotos išvados dalį, kurioje rekomenduoja, kurioms veikloms siūloma skirti valstybės biudžeto lėšų ir (ar) kurių veiklų atsisakyti ar kurių veiklų apimtį mažinti bei kurioms priemonėms (veikloms) ir (ar) išlaidoms skirti valstybės biudžeto lėšų, ir per informacinę sistemą gavęs kito projekto turinį vertinusio eksperto pritarimą, informaciją patvirtina informacinėje sistemoje. Jeigu vertinimus, vadovaujantis Taisyklių 59-60 punktais, atlieka komisija, komisijos nariai vertinimo anketą užpildo informacinėje sistemoje.

42. Paraiškos turi būti įvertintos ir balai skiriami už:

42.1. projekto veiklų atitiktį Nuostatų 14 ir 16 punktuose nurodytoms, taisyklų 15 punkte nurodytoms privalomosioms sąlygoms. Vertinimo metu nurodant vertinimą „Taip“ arba „Ne“. Bent vienos privalomosios sąlygos neatitinkantis projektas toliau nevertinamas;

42.2. pareiškėjo, projekto vadovo ir veiklų vykdytojo (-ų) tinkamumą, kompetenciją, kvalifikaciją, darbo patirtį ir gebėjimus vykdyti projektą, vertinant nuo 0 (nulio) iki 5 (penkių) balų: 0 – neatitinka, 1–4 – iš dalies atitinka, 5 – atitinka;

42.3.  projekto dalyvių atitiktį projekte numatytam tikslui ir uždaviniams, vertinant nuo 0 (nulio) iki 5 (penkių) balų: 0 – neatitinka, 1–4 – iš dalies atitinka, 5 – atitinka;

42.4. projekto dalyvių pritraukimo būdų įvairovę, vertinant nuo 0 (nulio) iki 5 (penkių) balų: 0 – neatitinka, 1–4 – iš dalies atitinka, 5 – atitinka;

42.5. projekto veiklų plane numatytų veiklų nuoseklumą, pagrįstumą ir tinkamumą, vertinant nuo 0 (nulio) iki 10 (dešimt) balų: 0 – neatitinka, 1–9 – iš dalies atitinka, 10 – atitinka;

42.6. projekto veiklų įgyvendinimo plane numatytų metodų tinkamumą projekto tikslui ir uždaviniams pasiekti, vertinant nuo 0 (nulio) iki 5 (penkių) balų: 0 – neatitinka, 1–4 – iš dalies atitinka, 5 – atitinka;

42.7. projekto įgyvendinimo sąmatos aiškumą, detalumą ir racionalumą, pagrįstumą ir sąsają su veiklomis, vertinant nuo 0 (nulio) iki 7 (septynių) balų: 0 – neatitinka, 1–6 – iš dalies atitinka, 7 – atitinka;

42.8. projekto veiklų įgyvendinimo plane numatytų veiklų sąsajas ar tęstinumą su pareiškėjo strategija ir (ar) ankstesne veikla, planuojamus veiklos kokybės vertinimus, vertinant nuo 0 (nulio) iki 5 (penkių) balų: 0 – neatitinka, 1–4 – iš dalies atitinka, 5 – atitinka (taikoma paraiškoms, pateiktoms pagal A priemonę);

42.9. laukiamų rezultatų reikšmingumą, realumą, pagrįstumą, vertinant nuo 0 (nulio) iki 5 (penkių) balų: 0 – neatitinka, 1–4 – iš dalies atitinka, 5 – atitinka;

42.10. projekto viešinimui numatytų veiklų pagrįstumą ir tinkamumą projekto tikslui, vertinant nuo 0 (nulio) iki 5 (penkių) balų: 0 – neatitinka, 1–4 – iš dalies atitinka, 5 – atitinka.

42.11. projekto numatomų pasiekti esminių rodiklių ir (ar) kokybinių ir kiekybinių projekto rezultatų, nustatytų atsižvelgiant į atrankos nuostatuose nustatytus projekto įgyvendinimo rodiklius, aiškumą ir konkretumą laukiamų rezultatų reikšmingumą, realumą, pagrįstumą, vertinant nuo 0 (nulio) iki 10 (dešimt) balų: 0 – neatitinka, 1–9 – iš dalies atitinka, 10 – atitinka.

43. Galimas didžiausias paraiškai skirtinų balų skaičius teikiant paraišką į A priemonę – 62 balai, į B priemonę – 57 balai. Privaloma surinkti mažiausia balų suma teikiant paraišką į A priemonę – 25 balai, į B priemonę – 23 balai. Projektai, kurie nesurinko nustatytos minimalios balų sumos, yra nefinansuojami.

44. Jei, atlikus paraiškų vertinimą, sutampa kelių pareiškėjų paraiškoms skirtų balų vidurkis ir neužtenka atrankai vykdyti numatytų valstybės biudžeto lėšų, pirmenybė gali būti teikiama tam projektui, kuris paraiškos vertinimo metu, konsoliduotame ekspertų vertinimo pateiktoje išvadoje surinko daugiau balų už projekto veiklų plane numatytų veiklų nuoseklumą, pagrįstumą ir tinkamumą, jeigu Komisija nenusprendžia kitaip.

45. Atrankos A ir (ar) B priemonei skirtos lėšos (kai iš A priemonės lieka mažiau nei 6 000 eurų ir (ar) B priemonės lieka mažiau nei 2 000 eurų) gali būti perkeliamos atitinkamai iš A į B priemonę bei iš B į A priemonę, siekiant išdalinti visas valstybės biudžeto lėšas.

46. Ekspertų darbas ir paraiškų vertinimas organizuojamas Taisyklių VI skyriuje nustatyta tvarka.

47. Agentūra, skelbdama atrankos laimėtojus, paskelbia nefinansuotinų ir rezervinių projektų sąrašus. Rezervinių projektų sąraše esantiems pareiškėjams finansavimas skiriamas, jeigu pareiškėjas, gavęs finansavimą, atsisako skirto dalies ar viso finansavimo, nepasirašo Sutarties per Taisyklių VIII skyriuje nurodytą terminą, pasirašyta Sutartis nutraukiama arba lėšos grąžinamos, per nustatytą terminą nepatikslina sąmatos ir (ar) priemonių ir (ar) veiklų plano, atrankos laimėtojui skiriama mažesnė lėšų suma ir dėl to lieka nepanaudotų lėšų, arba esant papildomam finansavimui likusios nepanaudotos valstybės biudžeto lėšos eilės tvarka gali būti skirtos įvertintoms projektams esantiems rezervinių projektų sąraše. Finansavimas projektams, esantiems rezervinių projektų sąraše, skiriamas neviršijant nepaskirstytų valstybės biudžeto lėšų sumos. Rezerviniame sąraše esančiam projektui skiriama suma negali būti mažesnė nei mažiausia vienam projektui galima skirti valstybės biudžeto lėšų suma.

48. Jei Agentūros priimtu sprendimu nėra patvirtintas rezervinių projektų sąrašas ar visiems šiame sąraše buvusiems pareiškėjams buvo skirtos valstybės biudžeto lėšos pateiktiems projektams įgyvendinti, Agentūra nepanaudotas, grąžintas ar papildomai atrankai gautas valstybės biudžeto lėšas gali paskirstyti, paskelbusi naują atranką tai pačiai priemonei įgyvendinti. Nauja atranka gali būti vykdomas naujų Agentūros direktoriaus įsakymu patvirtintų Nuostatų ir taisyklių nustatyta tvarka.

**X SKYRIUS**

**KOMISIJOS DARBO ORGANIZAVIMAS IR VALSTYBĖS BIUDŽETO LĖŠŲ NAUDOJIMO SUTARTIES PASIRAŠYMAS**

49. Komisijos darbas organizuojamas Taisyklių IX skyriuje nustatyta tvarka.

50. Sutartis sudaroma, keičiama ir nutraukiama Taisyklių X skyriuje nustatyta tvarka.

**XI SKYRIUS**

**PROJEKTŲ VYKDYMAS IR STEBĖSENA**

51. Projektai vykdomi ir jų stebėsena atliekama Taisyklių XI skyriuje nustatyta tvarka.

52. Agentūra turi teisę tikrinti ar projekto vykdytojas įgyvendindamas projektą, laikosi Nuostatų, Taisyklių ir Sutartyje numatytų reikalavimų ir įsipareigojimų. Agentūra ir SPPD turi teisę tikrinti ir vertinti ar pareiškėjai, projekto vykdytojai valstybės biudžeto lėšas panaudojo tinkamai.

53. Projekto vykdytojas, kurio projektui skirtas finansavimas ir su kuriuo sudaryta Sutartis, privalo projektą įgyvendinti iki Sutartyje nustatytos dienos, bet ne vėliau kaip iki 2026 m. gruodžio 31 d. ir kiekvienam ketvirčiui pasibaigus, iki kito ketvirčio pirmo mėnesio 5 d., o pasibaigus ataskaitiniams kalendoriniams metams – iki kitų kalendorinių metų, einančių po ataskaitinių kalendorinių metų, sausio 5 d. SPPD informacinės sistemos priemonėmis pateikti atitinkamai ketvirčio ir metų finansines ataskaitas už vienus ataskaitinius kalendorinius metus pagal informacinėje sistemoje pateiktas formas teikiamos šios ataskaitos:

53.1. sąmatos vykdymo ir sąnaudų ketvirtinė ataskaita, informaciją nurodant euro ir cento tikslumu (duomenis pildant didėjančia tvarka už vienus ataskaitinius kalendorinius metus teikiama po kiekvieno ataskaitinio ketvirčio, o pasibaigus ataskaitiniams kalendoriniams metams – už visą projekto vykdymo laikotarpį per vienus ataskaitinius kalendorinius metus);

53.2. sąmatos įvykdymo ataskaita, informaciją nurodant euro ir cento tikslumu (duomenis pildant didėjančia tvarka už vienus ataskaitinius kalendorinius metus teikiama po kiekvieno ataskaitinio ketvirčio, o pasibaigus ataskaitiniams kalendoriniams metams – už visą projekto vykdymo laikotarpį per vienus ataskaitinius kalendorinius metus);

53.3. buhalterinės apskaitos dokumentų suvestinė, kurioje turi būti nurodoma valstybės biudžeto lėšų gavėjo pavadinimas, apskaitos dokumento (sąskaitos faktūros, sutarties, žiniaraščio ir kt.) data ir numeris, ūkinės operacijos turinys ir panaudota valstybės biudžeto lėšų suma, informaciją nurodant euro ir cento tikslumu (duomenis pildant augančia tvarka teikiama po kiekvieno ataskaitinio ketvirčio ir už visą projekto vykdymo laikotarpį per vienus ataskaitinius metus);

53.4. veiklų įvykdymo ataskaita (pasibaigus ataskaitiniams kalendoriniams metams – už visą projekto vykdymo laikotarpį per vienus ataskaitinius metus teikiama iki kitų kalendorinių metų sausio 5 d.), kurioje turi būti nurodyta:

53.4.1. informacija apie projekto metu įgyvendintas veiklas (pildoma vadovaujantis su paraiška pateiktu projekto veiklų planu, jame pateiktomis formuluotėmis) pagal projekto tikslus;

53.4.2. informacija apie Nuostatų 22 ir (ar) 23 punkte išvardytų esminių kiekybinių, kiekybinių ir kokybinių rodiklių pasiekimą ir (ar) išlaikymą;

53.4.3. informacija apie projekto veiklų viešinimą.

54. Jei projekto vykdytojas netinkamai įgyvendina projektą ar nevykdo projekto veiklų, išskyrus atvejus, kai projekto veiklos negali būti vykdomos dėl ne nuo projekto vykdytojo priklausančių aplinkybių, nesilaiko Nuostatų 22.1 papunktyje (jei projektas vykdomas pagal A priemonę) ar 23.1 papunktyje (jei projektas vykdomas pagal B priemonę) nustatytų esminių kiekybinių rodiklių ir (ar) jų nepasiekia, išskyrus atvejus, kai esminiai kiekybiniai rodikliai nepasiekiami dėl ne nuo projekto vykdytojo priklausančių aplinkybių, taisyklių 119-122 punkte nustatyta tvarka gali būt taikomos šios sankcijos:

54.1. jeigu projekto vykdytojas, įgyvendinantis Nuostatų 15 punkte numatytas veiklas, nepasiekė vieno iš Nuostatų 22.1 papunktyje (jei projektas vykdomas pagal A priemonę) nurodytų esminių kiekybinių rodiklių, jis turi grąžinti 33 procentus skirtų valstybės biudžeto lėšų;

54.2. jeigu projekto vykdytojas, įgyvendinantis Nuostatų 15 punkte numatytas veiklas, nepasiekė vieno iš Nuostatų 23.1 papunktyje (jei projektas vykdomas pagal B priemonę) nurodytų esminių kiekybinių rodiklių, jis turi grąžinti 50 procentų skirtų valstybės biudžeto lėšų;

54.3. jeigu projekto vykdytojas, įgyvendinantis Nuostatų 15 papunktyje numatytas veiklas, nepasiekė dviejų iš Nuostatų 22.1 papunktyje (jei projektas vykdomas pagal A priemonę) jis turi grąžinti 66 procentus skirtų valstybės biudžeto lėšų;

54.4. jeigu projekto vykdytojas, įgyvendinantis Nuostatų 15 papunktyje numatytas veiklas, nepasiekė dviejų iš Nuostatų 23.1 papunktyje (jei projektas vykdomas pagal B priemonę) nurodytų esminių kiekybinių rodiklių, jis turi grąžinti 100 procentų skirtų valstybės biudžeto lėšų;

54.5. jeigu projekto vykdytojas, įgyvendinantis Nuostatų 15 papunktyje numatytas veiklas, nepasiekė trijų iš Nuostatų 22.1 papunktyje (jei projektas vykdomas pagal A priemonę) jis turi grąžinti 100 procentų skirtų valstybės biudžeto lėšų.

55. Projekto vykdytojas privalo informuoti el. paštu Agentūrą ir SPPD apie pasikeitusius komandos narius per 20 d. d., kurie projekte numatyti vykdytojais ir kuriems prašomas darbo užmokestis iš Valstybės biudžeto lėšų, vadovaujantis Nuostatų 20.1. ir (ar) 20.2 papunkčiuose nustatytais reikalavimais. Gavus Agentūros patvirtinimą el. paštu apie vykdytojo (-ų) tinkamumą, projekto vykdytojas, informacinės sistemos priemonėmis pateikia raštą, kuriuo patvirtinamas vykdytojo atitikimas Nuostatų 20.1 ir (ar) 20.2 papunkčiuose nustatytiems reikalavimams ir pažymima apie Agentūros pritarimą šiam pakeitimui.

**XIII SKYRIUS**

**BAIGIAMOSIOS NUOSTATOS**

56. Agentūros ir SPPD veiksmai ir neveikimas, komisijos sprendimai, SPPD sprendimai, Agentūros sprendimai gali būti skundžiami Lietuvos Respublikos viešojo administravimo įstatymo, Lietuvos Respublikos ikiteisminio administracinių ginčų nagrinėjimo tvarkos įstatymo ir Lietuvos Respublikos administracinių bylų teisenos įstatymo nustatyta tvarka.

57. Agentūra ir SPPD neprisiima atsakomybės, jei dėl paraiškoje ir (arba) sutartyje nurodytų klaidingų kontaktinių duomenų (korespondencijos adreso, telefono ryšio numerio, elektroninio pašto adreso) pareiškėjo ir (ar) projekto vykdytojo nepasiekia laiškai arba su pareiškėju ir (ar) projekto vykdytoju negalima susisiekti kitu būdu.

58. Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrojo duomenų apsaugos reglamento), Lietuvos Respublikos asmens duomenų teisinės apsaugos įstatymo [nurodyti, jei tvarkomas asmens kodas], Nuostatų ir kitų teisės aktų, reglamentuojančių asmens duomenų tvarkymą ir apsaugą, nuostatomis.

59. smens duomenų tvarkymo tikslas – užtikrinti atrankos organizavimą, paraiškų atranką ir administravimą, projekto (-ų) vykdymą ir stebėseną, valstybės biudžeto lėšų apskaitą ir atskaitomybę.

60. Dokumentai saugomi Lietuvos Respublikos dokumentų ir archyvų įstatymo nustatyta tvarka.

61. Duomenų subjektų teisės įgyvendinamos duomenų valdytojo, į kurį kreipiamasi dėl duomenų subjekto teisių įgyvendinimo, nustatyta tvarka, vadovaujantis Reglamentu (ES) 2016/679.58.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_